Book of Wu 05

吳書五　　妃嬪傳第五 Wu Book 5: Biographies of concubines and ladies

吳夫人 Lady Wu
孫破虜吳夫人，吳主權母也. 本吳人，徙錢唐，早失父母，與弟景居. 孫堅聞其才貌，欲娶之. 吳氏親戚嫌堅輕狡，將拒焉，堅甚以慚恨. 夫人謂親戚曰：「何愛一女以取禍乎？如有不遇，命也. 」於是遂許為婚，生四男一女. 搜神記曰：初，夫人孕而夢月入其懷，既而生策. 及權在孕，又夢日入其懷，以告堅曰：「昔妊策，夢月入我懷，今也又夢日入我懷，何也？」堅曰：「日月者陰陽之精，極貴之象，吾子孫其興乎！」

景常隨堅征伐有功，拜騎都尉. 袁術上景領丹楊太守，討故太守周昕，遂據其郡. 孫策與孫河、呂范依景，合眾共討涇縣山賊祖郎，郎敗走. 會為劉繇所迫，景複北依術，術以為督軍中郎將，與孫賁共討樊能、於麋於橫江，又擊笮融、薛禮於秣陵. 時策被創牛渚，降賊複反，景攻討，盡禽之. 從討劉繇，繇奔豫章，策遣景、賁到壽春報術. 術方與劉備爭徐州，以景為廣陵太守. 術後僭號，策以書喻術，術不納，便絕江津，不與通，使人告景. 景即委郡東歸，策複以景為丹楊太守. 漢遣議郎王誧音普. 銜命南行，表景為揚武將軍，領郡如故.

及權少年統業，夫人助治軍國，甚有補益. 會稽典錄曰：策功曹魏騰，以迕意見譴，將殺之，士大夫憂恐，計無所出. 夫人乃倚大井而謂策曰：「汝新造江南，其事未集，方當優賢禮士，舍過錄功. 魏功曹在公盡規，汝今日殺之，則明日人皆叛汝. 吾不忍見禍之及，當先投此井中耳. 」策大驚，遽釋騰. 夫人智略權譎，類皆如此. 建安七年，臨薨，引見張昭等，屬以後事，合葬高陵. 志林曰：按會稽貢舉簿，建安十二年到十三年闕，無舉者，雲府君遭憂，此則吳後以十二年薨也. 八年九年皆有貢舉，斯甚分明.

八年，景卒官，子奮授兵為將，封新亭侯，卒. 吳書曰：權征荊州，拜奮吳郡都督，以鎮東方. 吳書曰：祺與張溫、顧譚友善，權令關平辭訟事. 子安嗣，安坐党魯王霸死. 奮弟祺嗣，封都亭侯，卒. 子纂嗣. 纂妻即滕胤女也，胤被誅，並遇害.

謝夫人 Lady Xie
吳主權謝夫人，會稽山陰人也. 父煚，漢尚書郎、徐令. 煚子承撰後漢書，稱煚幼以仁孝為行，明達有令才. 煚弟貞，履蹈法度，篤學尚義，舉孝廉，建昌長，卒官. 權母吳，為權聘以為妃，愛幸有寵. 後權納姑孫徐氏，欲令謝下之，謝不肯，由是失志，早卒. 後十餘年，弟承拜五官郎中，稍遷長沙東部都尉、武陵太守，撰後漢書百餘卷. 會稽典錄曰：承字偉平，博學洽聞，嘗所知見，終身不忘. 子崇揚威將軍，崇弟勖吳郡太守，並知名.

徐夫人 Lady Xu
吳主權徐夫人，吳郡富春人也. 祖父真，與權父堅相親，堅以妹妻真，生琨. 琨少仕州郡，漢末擾亂，去吏，隨堅征伐有功，拜偏將軍. 堅薨，隨孫策討樊能、於麋等於橫江，擊張英於當利口，而船少，欲駐軍更求. 琨母時在軍中，謂琨曰：「恐州家多發水軍來逆人，則不利矣，如何可駐邪？宜伐蘆葦以為泭，佐船渡軍. 」泭音敷. 郭璞注方言曰：「泭，水中簰也. 」琨具啟策，策即行之，眾悉俱濟，遂破英，擊走笮融、劉繇，事業克定. 策表琨領丹楊太守，會吳景委廣陵來東，複為丹楊守，江表傳曰：初，袁術遣從弟胤為丹楊，策令琨討而代之. 會景還，以景前在（仕）丹楊，寬仁得眾，吏民所思，而琨手下兵多，策嫌其太重，且方攻伐，宜得琨眾，乃複用景，召琨還吳. 琨以督軍中郎將領兵，從破廬江太守李術，封廣德侯，遷平虜將軍. 後從討黃祖，中流矢卒.

琨生夫人，初適同郡陸尚. 尚卒，權為討虜將軍在吳，聘以為妃，使母養子登. 後權遷移，以夫人妒忌，廢處吳. 積十餘年，權為吳王及即尊號，登為太子，群臣請立夫人為後，權意在步氏，卒不許. 後以疾卒. 兄矯，嗣父琨侯，討平山越，拜偏將軍，先夫人卒，無子. 弟祚襲封，亦以戰功至（於）蕪湖督、平魏將軍.

步夫人 Lady Bu
吳主權步夫人，臨淮淮陰人也，與丞相騭同族. 漢末，其母攜將徙廬江，廬江為孫策所破，皆東渡江，以美麗得幸於權，寵冠後庭. 生二女，長曰魯班，字大虎，前配周瑜子循，後配全琮；少曰魯育，字小虎，前配硃據，後配劉纂. 吳曆曰：纂先尚權中女，早卒，故又以小虎為繼室.

夫人性不妒忌，多所推進，故久見愛待. 權為王及帝，意欲以為後，而群臣議在徐氏，權依違者十餘年，然宮內皆稱皇后，親戚上疏稱中宮. 及薨，臣下緣權指，請追正名號，乃贈印綬，策命曰：「惟赤烏元年閏月戊子，皇帝曰：嗚呼皇后，惟後佐命，共承天地. 虔恭夙夜，與朕均勞. 內教脩整，禮義不愆. 寬容慈惠，有淑懿之德. 民臣縣望，遠近歸心. 朕以世難未夷，大統未一，緣後雅志，每懷謙損. 是以于時未授名號，亦必謂後降年有永，永與朕躬對揚天休. 不寤奄忽，大命近止. 朕恨本意不早昭顯，傷後殂逝，不終天祿. 湣悼之至，痛於厥心. 今使使持節丞相（醴陵亭侯雍）〔醴陵侯雍〕，奉策授號，配食先後. 魂而有靈，嘉其寵榮. 嗚呼哀哉！」葬於蔣陵.

王夫人 Lady Wang [Empress Dayi]
吳主權王夫人，琅邪人也. 吳書曰：夫人父名盧九. 夫人以選入宮，黃武中得幸，生（孫）和，寵次步氏. 步氏薨後，和立為太子，權將立夫人為後，而全公主素憎夫人，稍稍譖毀. 及權寢疾，言有喜色，由是權深責怒，以憂死. 和子皓立，追尊夫人曰大懿皇后，封三弟皆列侯.

王夫人 Lady Wang [Empress Jinghuai]
吳主權王夫人，南陽人也，以選入宮，嘉禾中得幸，生（孫）休. 及和為太子，和母貴重，諸姬有寵者，皆出居外. 夫人出公安，卒，因葬焉. 休即位，遣使追尊曰敬懷皇后，改葬敬陵. 王氏無後，封同母弟文雍為亭侯.

潘夫人 Lady Pan
吳主權潘夫人，會稽句章人也. 父為吏，坐法死. 夫人與姊俱輸織室，權見而異之，召充後宮. 得幸有娠，夢有以龍頭授己者，己以蔽膝受之，遂生（孫）亮. 赤烏十三年，亮立為太子，請出嫁夫人之姊，權聽許之. 明年，立夫人為皇后. 性險妒容媚，自始至卒，譖害袁夫人等甚眾. 吳錄曰：袁夫人者，袁術女也，有節行而無子. 權數以諸姬子與養之，輒不育. 及步夫人薨，權欲立之. 夫人自以無子，固辭不受. 權不豫，夫人使問中書令孫弘呂後專制故事. 侍疾疲勞，因以羸疾，諸宮人伺其昬臥，共縊殺之，讬言中惡. 後事泄，坐死者六七人. 權尋薨，合葬蔣陵. 孫亮即位，以夫人姊婿譚紹為騎都尉，授兵. 亮廢，紹與家屬送本郡廬陵.

全夫人 Lady Quan
孫亮全夫人，全尚女也. （尚）從祖母公主愛之，每進見輒與俱. 及潘夫人母子有寵，全主自以與孫和母有隙，乃勸權為潘氏男亮納夫人，亮遂為嗣. 夫人立為皇后，以尚為城門校尉，封都亭侯，代滕胤為太常、衛將軍，進封永平侯，錄尚書事. 時全氏侯有五人，並典兵馬，其餘為侍郎、騎都尉，宿衛左右，自吳興，外戚貴盛莫及. 及魏大將諸葛誕以壽春來附，而全懌、全端、全禕、全儀等並因此際降魏，全熙謀泄見殺，由是諸全衰弱. 會孫綝廢亮為會稽王，後又黜為候官侯，夫人隨之國，居候官，尚將家屬徙零陵，追見殺. 吳錄曰：亮妻惠解有容色，居候官，吳平乃歸，永寧中卒.

硃夫人 Lady Zhu
孫休硃夫人，硃據女，休姊公主所生也. 臣松之以為休妻其甥，事同漢惠. 荀悅譏之已當，故不復廣言. 赤烏末，權為休納以為妃. 休為琅邪王，隨居丹陽. 建興中，孫峻專政，公族皆患之. 全尚妻即峻姊，故惟全主祐焉. 初，孫和為太子時，全主譖害王夫人，欲廢太子，立魯王，硃主不聽，由是有隙. 五鳳中，孫儀謀殺峻，事覺被誅. 全主因言硃主與儀同謀，峻枉殺硃主. 休懼，遣夫人還建業，執手泣別. 既至，峻遣還休. 太平中，孫亮知硃主為全主所害，問硃主死意？全主懼曰：「我實不知，皆據二子熊、損所白. 」亮殺熊、損. 損妻是峻妹也，孫綝益忌亮，遂廢亮，立休. 永安五年，立夫人為皇后. 休卒，群臣尊夫人為皇太后. 孫皓即位月餘，貶為景皇后，稱安定宮. 甘露元年七月，見逼薨，合葬定陵. 搜神記曰：孫峻殺硃主，埋於石子岡. 歸命即位，將欲改葬之. 塚墓相亞，不可識別，而宮人頗識主亡時所著衣服，乃使兩巫各住一處以伺其靈，使察鑒之，不得相近. 久時，二人俱白：見一女人年可三十餘，上著青錦束頭，紫白袷裳，丹綈絲履，從石子岡上半岡，而以手抑膝長太息，小住須臾，進一塚上便住，徘徊良久，奄然不見. 二人之言，不謀而同，於是開塚，衣服如之.

何姬 Beauty He
孫和何姬，丹楊句容人也. 父遂，本騎士. 孫權嘗游幸諸營，而姬觀於道中，權望見異之，命宦者召入，以賜子和. 生男，權喜，名之曰彭祖，即皓也. 太子和既廢，後為南陽王，居長沙. 孫亮即位，孫峻輔政. 峻素媚事全主，全主與和母有隙，遂勸峻徙和居新都，遣使賜死，嫡妃張氏亦自殺. 何姬曰：「若皆從死，誰當養孤？」遂拊育皓，及其三弟. 皓即位，尊和為昭獻皇帝，吳錄曰：皓初尊和為昭獻皇帝，俄改曰文皇帝. 何姬為昭獻皇后，稱升平宮，月餘，進為皇太后. 封弟洪永平侯，蔣溧陽侯，植宣城侯. 洪卒，子邈嗣，為武陵監軍，為晉所殺. 植官至大司徒. 吳末昬亂，何氏驕僭，子弟橫放，百姓患之. 故民訛言「皓久死，立者何氏子」雲. 江表傳曰：皓以張布女為美人，有寵，皓問曰：「汝父所在？」答曰：「賊以殺之. 」皓大怒，棒殺之. 後思其顏色，使巧工刻木作美人形象，恆置座側. 問左右：「布複有女否？」答曰：「布大女適故衛尉馮朝子純. 」即奪純妻入宮，大有寵，拜為左夫人，晝夜與夫人房宴，不聽朝政，使尚方以金作華燧、步搖、假髻以千數. 令宮人著以相撲，朝成夕敗，輒出更作，工匠因緣偷盜，府藏為空. 會夫人死，皓哀湣思念，葬于苑中，大作塚，使工匠刻柏作木人，內塚中以為兵衛，以金銀珍玩之物送葬，不可稱計. 已葬之後，皓治喪於內，半年不出. 國人見葬太奢麗，皆謂皓已死，所葬者是也. 皓舅子何都顏狀似皓，雲都代立. 臨海太守奚熙信訛言，舉兵欲還誅都，都叔父植時為備海督，擊殺熙，夷三族，訛言乃息，而人心猶疑.

滕夫人 Lady Teng
孫皓滕夫人，故太常胤之族女也. 胤夷滅，夫人父牧，以敕遠徙邊郡. 孫休即位，大赦，得還，以牧為五官中郎. 皓既封烏程侯，聘牧女為妃. 皓即位，立為皇后，封牧高密侯，拜衛將軍，錄尚書事. 後朝士以牧尊戚，頗推令諫爭. 而夫人寵漸衰，皓滋不悅，皓母何恆左右之. 又太史言，於運曆，後不可易，皓信巫覡，故得不廢，常供養升平宮. 牧見遣居蒼梧郡，雖爵位不奪，其實裔也，遂道路憂死. 長秋官僚，備員而已，受朝賀表疏如故. 而皓內諸寵姬，佩皇后璽紱者多矣. 江表傳曰：皓又使黃門備行州郡，科取將吏家女. 其二千石大臣子女，皆當歲歲言名，年十五六一簡閱，簡閱不中，乃得出嫁. 後宮千數，而采擇無已. 天紀四年，隨皓遷於洛陽.

評曰：易稱「正家而天下定」. 詩雲：「刑于寡妻，至於兄弟，以禦於家邦. 」誠哉，是言也！遠觀齊桓，近察孫權，皆有識士之明，傑人之志，而嫡庶不分，閨庭錯亂，遺笑古今，殃流後嗣. 由是論之，惟以道義為心、平一為主者，然後克免斯累邪！